J. Mikuš, poslanec: (2005-06-22):
Jeden sa týka technickolegislatívnych pripomienok a jeden sa týka upresnenia práce, respektíve zmlúv maklérov s poisťovňami a vyriešenie tohto problému. Tento návrh, ktorý je pod č. 2, vznikol v spolupráci  výboru a ministerstva financií a asociácie maklérov. Konkrétne návrhy. Pozmeňujúci návrh č. 1. V čl. I navrhujem vykonať zmeny. Po prvé, v § 1 ods. 2 písm. h) sa vypúšťajú slová „Európskej únie“. Odôvodnenie: Účelom úpravy je rozšírenie výnimky z uplatnenia zákona podľa § 1 ods. 2 písm. h) aj na členské štáty európskeho hospodárskeho priestoru. Po druhé, v § 10 ods. 5 sa slová „na celom území Európskej únie“ nahrádzajú slovami „na území členských štátov“. Odôvodnenie: Účelom úpravy je zosúladenie § 10 ods. 5 v znení § 1 ods. 2 písm. h). Po tretie, v § 13 ods. 1 písm. d) sa na konci „čiarka“ nahrádza „bodkočiarkou“ a pripájajú sa tieto slová: „Ak navrhovateľa po podaní návrhu na zrušenie zápisu v registri požiadal výlučný sprostredkovateľ poistenia alebo podriadený sprostredkovateľ poistenia, alebo ak sa skončila platnosť zmluvy a navrhovateľ s výlučným sprostredkovateľom poistenia alebo podriadeným sprostredkovateľom poistenia neuzavrel novú zmluvu, je navrhovateľ povinný podať návrh na zrušenie zápisu týchto osôb v registri do 30. dňa odo dňa, po prvé, doručenia žiadosti výlučne od sprostredkovateľa poistenia a podriadeného sprostredkovateľa poistenia alebo, po druhé, skončenia platnosti zmluvy.“ Odôvodnenie: Účelom úpravy je doplnenie povinnosti navrhovateľa podať návrh na zrušenie zápisu výlučného sprostredkovateľa poistenia alebo podriadeného sprostredkovateľa poistenia, ak navrhovateľa o zrušenie zápisu v registri požiadali tieto osoby, alebo ak sa skončila platnosť zmluvy týchto osôb s navrhovateľom. Po štvrté, v § 21 ods. 1 sa slová „činnosť poisťovacieho makléra alebo poisťovacieho agenta podľa doterajších predpisov“ nahrádzajú slovami „sprostredkovanie poistenia v súlade s doterajšími predpismi“. Odôvodnenie: Účelom úpravy je upresnenie prechodného ustanovenia vo vzťahu ku všetkým osobám, ktoré podľa doterajších predpisov vykonávali sprostredkovanie poistenia. Po piate, v čl. II za doterajší bod 16 vložiť nový bod, ktorý znie: V § 63 ods. 2 sa slová „právnická osoba, ktorej bolo odňaté takéto povolenie“ nahrádza slovom „úrad“. Ďalšie body návrhu zákona bude treba náležite prečíslovať. Odôvodnenie: Úprava vyplynula z uznesenia vlády Slovenskej republiky č. 26 z 26. januára 2005 k návrhu opatrení na zefektívnenie zverejňovania údajov v Obchodnom vestníku pod bodom 8. Po šieste, za doterajší čl. IX sa vkladá čl. X, ktorý znie: „Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplné znenie zákona č. 95/1992 Z. z. o poisťovníctve a o zmene a doplnení niektorých zákonov, ako vyplýva zo zmien a doplnení vykonaných zákonom č. 430/2003 Z. z. a zákonom č. 186/2004 Z. z., zákonom č. 580/2004 Z. z., zákonom č. 645/2004 Z. z., zákonom č. 747/2004 Z. z. a zákonom č. 7/2005 Z. z. a týmto zákonom.“ Odôvodnenie: Účelom úpravy je doplnenie splnomocňovacieho ustanovenia pre predsedu Národnej rady na vyhlásenie úplného znenia zákona, nakoľko tento zákon má už šesť noviel. Doterajší čl. X sa označuje ako čl. XI. A ten druhý pozmeňujúci návrh – v čl. I navrhujem vykonať tieto zmeny: V § 7 ods. 1 sa na konci pripájajú tieto vety: „Poisťovací maklér môže vykonať sprostredkovanie poistenia aj na základe zmluvy s jednou alebo viacerými poisťovňami. V tejto zmluve sa nesmie dohodnúť vykonávanie činnosti podľa § 2 písm. a) prvého bodu a druhého bodu na vykonávanie a vykonávanie činnosti podľa § 2 písm. a) tretieho bodu až šiesteho bodu, ak sú dohodnuté v zmluve s klientom.“ Odôvodnenie: Účelom je doplnenie možnosti pre poisťovacieho makléra vykonávať sprostredkovanie poistenia aj na základe zmluvy s poisťovňou. Tento spôsob vykonávania sprostredkovania poistenia poisťovacím maklérom sa na území Slovenskej republiky uplatňuje už viac rokov a neumožnenie pokračovania v tejto praxi by znamenalo vážne ohrozenie činnosti poisťovacích maklérov. V čl. II  po prvé, v bode 2 v § 2 ods. 1 za slovami s výlučným sprostredkovateľom poistenia sa slovo „a“ nahrádza „čiarkou“ a za slová „poisťovacím agentom“ sa vkladajú slová „a poisťovacím maklérom“. Poznámka pod čiarou k odkazu 1c znie: 1c § 7 zákona č., ktoré ešte nemá číslo/2005 Z. z. Odôvodnenie: Účelom je v nadväznosti na úpravu čl. I § 7 ods. 1 doplnenie poisťovacieho makléra medzi subjekty, s ktorými poisťovňa podľa § 2 ods. 1 zákona č. 95 uzaviera zmluvu, ktorej obsahom je sprostredkovanie poistenia. Po druhé, v § 2 ods. 1 sa doterajší odkaz 1c označí ako odkaz 1d, a po tretie, v bode 3 v § 2 ods. 2 sa novo označený odkaz 1d označuje ako odkaz 1e. Odôvodnenie: Ide o legislatívne úpravy v nadväznosti na bod 1, úprava v bode 3 súvisí s pozmeňujúcim návrhom č. 15 spoločnej správy výborov Národnej rady. To je všetko. Ďakujem pekne, pán podpredseda.